กองทุนน้ำมันฯ เร่งทางออก “ดีเซล” ก่อนปรับราคา 1 พ.ค.นี้
กระทรวงพลังงาน สั่งการให้กองทุนน้ำมันเชื้อเพลิง เร่งหาทางออกราคาน้ำมัน “ดีเซล” หลังมาตรการอุดหนุนราคาน้ำมันจะสิ้นสุดในวันที่ 30 เม.ย.นี้ คาดอาจปรับขึ้นแบบขั้นบันได หรือ ใช้ราคาอ้างอิงตลาดอาเซียน
กระทรวงพลังงาน สั่งการให้กองทุนน้ำมันเชื้อเพลิง เร่งหาทางออกราคาน้ำมัน “ดีเซล” หลังมาตรการอุดหนุนราคาน้ำมันจะสิ้นสุดในวันที่ 30 เม.ย.นี้ คาดอาจปรับขึ้นแบบขั้นบันได หรือ ใช้ราคาอ้างอิงตลาดอาเซียน
20 เม.ย. 2565

ผู้สื่อข่าวรายงานว่า นายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน ได้สั่งการให้สำนักงานกองทุนน้ำมันเชื้อเพลิง หรือ สกนช. สำนักงานนโยบายและแผนพลังงาน หรือ สนพ. และหน่วยงานที่เกี่ยวข้องจัดทำแผนรองรับมาตรการดูแลราคาน้ำมันดีเซลไม่ให้กระทบต่อประชาชน และภาคการขนส่ง ภายหลังวันที่ 30 เมษายนนี้ จะสิ้นสุดมาตรการอุดหนุนราคาน้ำมันครึ่งหนึ่ง ตามมติคณะรัฐมนตรี หรือ ครม. ส่งผลให้วันที่ 1 พฤษภาคม 2565 ราคาขายปลีกดีเซลหน้าสถานีบริการน้ำมันจะอยู่ที่ประมาณ 35.50 บาท/ลิตร จากปัจจุบันที่ 30.00 บาท/ลิตร
โดยแนวทางช่วยเหลือที่ได้มีการเตรียมไว้เบื้องต้นมีหลากหลายหลากแนวทาง เช่น การขึ้นราคาทีละสเต็ปมาอยู่ที่ 32 บาท/ลิตรก่อน และดูสถานะกองทุนน้ำมันเชื้อเพลิงประกอบกัน เพราะต้องยอมรับว่าขณะนี้กองทุนน้ำมันเชื้อเพลิง ติดลบแล้วกว่า 50,000 ล้านบาท กระแสเงินสดเหลือประมาณ 1.4 หมื่นล้านบาท แต่มีเงินเข้าเดือนละประมาณ 3,000 ล้านบาท
นอกจากนี้ ในวันที่ 20 พฤษภาคม 2565 มาตรการลดภาษีสรรพสามิตน้ำมันดีเซล 3 บาท/ลิตร จะสิ้นสุดลงทำให้ราคาน้ำมันดีเซลต้องขยับขึ้น ตามราคาน้ำมันตลาดโลก หากยังคงพุ่งสูงขึ้นอย่างต่อเนื่อง ทำให้ราคาน้ำมันที่จะขึ้นแบบขั้นบันได อาจทำได้ไม่นาน เพราะราคาจะผันผวนตามราคาน้ำมันในตลาดโลก
ส่วนอีกแนวทางหนึ่งที่มีการหยิบยกขึ้นมาพูดคุยกัน คือ การใช้ราคาอาเซียน อย่างประเทศเวียดนามมาเป็นตัวตั้ง เพื่อให้ราคามีความใกล้เคียงกัน โดยปัจจุบันราคาขายปลีกดีเซลของเวียดนามอยู่ที่ 35-36 บาท/ลิตร เป็นต้น
โดยขณะนี้ กองทุนน้ำมันเชื้อเพลิง กำลังเร่งทำข้อมูลต่างๆ เพื่อหาแนวทางช่วยเหลือเสนอกระทรวงพลังงาน รวมทั้งการเร่งรัดสถาบันการเงินปล่อยเงินกู้ มาช่วยเพิ่มสภาพคล่องให้กับกองทุนน้ำมันเชื้อเพลิงในการช่วยเหลือประชาชนอีกทางหนึ่ง